**Ministru kabineta noteikumu projekta “Grozījumi Ministru kabineta 2021. gada 13. aprīļa noteikumos Nr. 242 “Augstas gatavības pašvaldību investīciju projektu pieteikšanas, izskatīšanas un finansējuma piešķiršanas kārtība”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2021. gada 13. aprīļa noteikumos Nr. 242 “Augstas gatavības pašvaldību investīciju projektu pieteikšanas, izskatīšanas un finansējuma piešķiršanas kārtība” (turpmāk – noteikumu projekts) mērķis ir pagarināt termiņu, kurā pašvaldības var slēgt vienošanos par valsts budžeta finansējuma saņemšanu un radīt pašvaldībām iespēju objektīvas nepieciešamības gadījumā lūgt Valsts reģionālās attīstības aģentūrai termiņa pagarinājumu līdz diviem mēnešiem, lai noslēgtu investīciju projektu īstenošanai nepieciešamos iepirkumu līgumus.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts sagatavots pēc Vides aizsardzības un reģionālās attīstības ministrijas iniciatīvas kā risinājums esošajai situācijai, lai netiktu apdraudēta augstas gatavības pašvaldību investīciju projektu īstenošana, t.sk. arī izglītības iestāžu ventilācijas sistēmu uzlabošanas projektu īstenošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2021. gada 2. jūnija rīkojumu Nr. 390 “Par atbalstītajiem augstas gatavības pašvaldību investīciju projektiem Covid-19 krīzes pārvarēšanai un ekonomikas atlabšanai, kuriem piešķirams valsts budžeta finansējums” apstiprināts **21 pašvaldības iesniegtais augstas gatavības investīciju projektu saraksts** Covid-19 krīzes pārvarēšanai un ekonomikas atlabšanai, kuriem piešķirams valsts budžeta finansējums 2021. gadā - 27 150 000 *euro* apmērā un 2022. gadā - 23 781 583 *euro* apmērā.Savukārt, ar Ministru kabineta 2021. gada 29. jūnija rīkojumu Nr. 455 “Par atbalstītajiem augstas gatavības pašvaldību investīciju projektiem izglītības iestāžu ventilācijas sistēmu uzlabošanai, kuriem piešķirams valsts budžeta finansējums”, apstiprināts **23 pašvaldību** iesniegto augstas gatavības investīciju **projektu saraksts izglītības iestāžu ventilācijas sistēmu uzlabošanai**, kuriem piešķirams valsts budžeta finansējums: 2021. gadā - 2 675 980 *euro* apmērā un 2022. gadā - 2 658 005 *euro* apmērā.Ministru kabineta 2021. gada 13. aprīļa noteikumu Nr. 242 “Augstas gatavības pašvaldību investīciju projektu pieteikšanas, izskatīšanas un [finansējuma piešķiršanas](https://likumi.lv/ta/id/322491-augstas-gatavibas-pasvaldibu-investiciju-projektu-pieteiksanas-izskatisanas-un-finansejuma-pieskirsanas-kartiba)  kārtība” (turpmāk - MKN Nr. 242) 10.1. apakšpunkts paredz, ka pašvaldības mēneša laikā pēc Valsts reģionālās attīstības aģentūras uzaicinājuma saņemšanas, bet ne vēlāk kā līdz 2021. gada 16. jūlijam, paraksta vienošanos par valsts budžeta finansējuma saņemšanu.No 23 **izglītības iestāžu ventilācijas sistēmu uzlabošanas projektu** **saraksta divas pašvaldības** **par pieciem projektiem dažādu apstākļu ietekmē nav varējušas noslēgt vienošanos** ar Valsts reģionālās attīstības aģentūru par valsts budžeta finansējuma saņemšanu MKN Nr.242 noteiktajā termiņā (2021. gada 16. jūlijs),kuru kopējais valsts budžeta finansējums ir 629 683,23 *euro*.Vienlaikus MKN Nr. 242 10.2. apakšpunkts nosaka iepirkumu līgumu slēgšanas termiņu, proti, lai saņemtu valsts budžeta finansējumu, līdz 2021. gada 1. augustam pašvaldības noslēdz investīciju projekta īstenošanai nepieciešamos iepirkumu līgumus, t.sk. ievērojot Ministru kabineta 2021. gada 18. marta sēdes protokollēmuma Nr.28 42.§ “Informatīvais ziņojums “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”” 9. punktā noteikto, ka līgumiem par projektu īstenošanu jābūt noslēgtiem līdz 2021.gada 1.augustam.No 21 **augstas gatavības investīciju projektu** saraksta pašvaldības **iepirkumu līgumus** līdz 2021. gada 1. augustam dažādu apstākļu ietekmē **nevarēja noslēgt par sešiem projektiem**, kuru kopējais valsts budžeta finansējums ir 7 015 314,14 *euro.* Savukārt no 23 **izglītības iestāžu ventilācijas sistēmu uzlabošanas projektu** saraksta **četras pašvaldības par pieciem projektiem** līdz 2021. gada 1. augustam dažādu apstākļu ietekmē **nevarēja noslēgt iepirkumu līgumus**, kuru kopējais valsts budžeta finansējums ir 1 082 537,74 *euro*.Noteikumu projekts paredz, ka pašvaldība objektīvas nepieciešamības gadījumā pieprasa Valsts reģionālās attīstības aģentūrai termiņa pagarinājumu (par investīciju projekta īstenošanai nepieciešamo iepirkumu līgumu slēgšanu) līdz diviem mēnešiem.Lai iepriekš minēto termiņu pagarinātu, pašvaldībām ir jāiesniedz objektīvs nepieciešamības pamatojums, piemēram, ņemot vērā šādus apstākļus - iepirkuma līgums noteiktajā termiņā nav noslēgts, ņemot vērā, ka ir noticis atkārtots iepirkums; pirmais izsludinātais iepirkums ir pārtraukts, jo iesniegtais piedāvājums pārsniedz pasūtītāja finansiālās iespējas; iepirkuma līgums noteiktajā termiņā nav noslēgts, ņemot vērā, ka pretendents, kam piešķirtas līguma slēgšanas tiesības, informējis pašvaldību, ka atsakās slēgt iepirkuma līgumu un pašvaldībai bija nepieciešams uzsākt otra pretendenta piedāvājuma vērtēšanu un pārbaudi, u.tml.Ņemot vērā pašvaldību apsvērumus par riskiem, kas saistīti ar MKN Nr. 242 noteiktajiem termiņiem par vienošanās un iepirkumu līgumu slēgšanas termiņu, nepieciešams veikt izmaiņas, paredzot, ka pašvaldības pēc Valsts reģionālās attīstības aģentūras uzaicinājuma **saņemšanas līdz 2021. gada 1. septembrim paraksta vienošanos par valsts budžeta finansējuma saņemšanu**. Savukārt, lai saņemtu valsts budžeta finansējumu, pašvaldība objektīvas nepieciešamības gadījumā pieprasa Valsts reģionālās attīstības aģentūrai **termiņa pagarinājumu** (par investīciju projekta īstenošanai nepieciešamo **iepirkumu līgumu slēgšanu**) **līdz diviem mēnešiem.**Noteikumu projekts sagatavots, lai novērstu negatīvas sekas, kādas varētu iestāties, ja pašvaldībās netiks īstenoti augstas gatavības investīciju projekti un izglītības iestāžu ventilācijas sistēmu uzlabošanas projekti. No praktiskā viedokļa negatīvas sekas radītu izglītības iestāžu ventilācijas sistēmas uzlabojumu projektu nerealizēšana, kas attiecīgajā epidemioloģiskajā situācijā kavētu mācību procesa nodrošināšanu izglītības iestādēs, kurās bija paredzēts īstenot ventilācijas sistēmu uzlabojumus. Vienlaikus kā negatīvas sekas minami gadījumi, kad 2021. gada jūlija mēneša beigās ir noslēgusies iepirkuma procedūra (izvēlēts pretendents), taču saskaņā ar Publisko iepirkumu likumā noteikto procedūru, jānogaida pārsūdzības laiks, kas praktiski ir pēc 2021. gada 1.augusta termiņa, tādējādi nav iespējams iekļauties normatīvajā regulējumā noteiktajos termiņos. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Izglītības un zinātnes ministrija, Finanšu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķa grupas ir pašvaldības, pašvaldību dibinātas izglītības iestādes, šo izglītības iestāžu izglītojamie un darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav būtiskas ietekmes uz administratīvajām izmaksām (naudas izteiksmē).  |
| 4. | Atbilstības izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz atbilstības izmaksām (naudas izteiksmē). |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV.** **Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija, Izglītības un zinātnes ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošo institūciju likvidācija vai reorganizācija. |
| 3. | Cita informācija | Nav. |

Vides aizsardzības un

reģionālās attīstības ministrs A. T. Plešs

Ziediņa 67026549

Dace.Ziedina@varam.gov.lv